Hagnaður Dagblaðsins og ykkar.

Afkoma Dagblaðsins hefur batnað með hverju árinu. Á aðalfundi félagsins um helgina kom í ljós, að í fyrra nam hreinn hagnaður 11,7 milljónum króna. Höfðu þá verið greiddar fullar, lögleyfðar afskriftir, svo og tekju- og eignaskattar.

Eigið fé Dagblaðsins hefur smám saman aukizt upp í 193 bókfærðar milljónir króna og um meira í raun. Þetta hefur gert blaðinu kleift að vélvæðast í nútímastíl og hefja miklar byggingaframkvæmdir á lóð þess að Þverholti 11.

Enn er í gildi fyrri ákvörðun um stofnun sérstaks hlutafélags um þetta hús, þótt Dagblaðið hafi hingað til getað haldið hóflegum byggingarhraða af eigin fé. Má búast við stofnun húsfélags á næsta ári, svo að húsið nýtist sem fyrst.

Á aðalfundinum kom fram, að hagnaður og frekari eignaaukning hefur orðið á þessu ári. Tölur þær eru samt enn ekki nógu háar, ef miðað er við rúmlega milljarðs veltu í fyrra og tæplega tveggja milljarða króna veltu í ár.

Hagnaður Daghlaðsins væri margfaldur, ef blaðið þægi ríkisstyrk eins og hin hlöðin, sem öll tapa tugum milljóna króna á ári, önnur en Morgunblaðið. Dagblaðið vill vera frjálst og óháð og þar með ekki gerast próventukarl hjá hinu opinbera.

Afkoman leyfði í haust stækkun Dagblaðsins til aukinnar þjónustu við lesendur. Sá stækkunarkostnaður hefur sennilega skilað sér í stærri lesendahópi. En næstu skref þarf að stíga varlega inn í óvissa framtíð efnahagsmála.

Dagblaðið má ekki fara of geyst. Mestu máli skiptir nú að treysta fjárhagsstöðu þess, svo að það geti riðið af sér óvæntar öldur í róti almennra efnahagsmála. Sá einn, sem er öflugur, getur verið frjáls og óháður.

Dagblaðið reynir af megni að gegna hlutverki sínu sem fjölmiðill upplýsinga og skoðana, óháður ríki, stjórnmálaflokkum og öðrum öflugum þrýstihópum. Á þessum sviðum má gera mun betur, eftir því sem fleiri lesendur bætast í hópinn.

Á fimm ára ferli sínum hefur Dagblaðið breytt íslenzkri fjölmiðlun og opnað almenningi innsýn í þjóð- málin. Enda kvarta stjórnmála- og embættismenn sáran yfir því að fá ekki lengur að vera í friði með þjóðmálin sem sín einkamál.

Dagblaðið hefur sjálft breytzt á þessum fimm árum. Það er ekki lengur fyrst og fremst lausasölublað. Meirihluti upplagsins fer til áskrifenda og ekki síður út á land en á Reykjavíkursvæðinu. Auðvitað jafngildir þetta traustari stöðu blaðsins.

Almenningur hefur áttað sig á auglýsingagildi Dagblaðsins. Það hefur náð algerri sérstöðu sem smáauglýsingablað landsmanna. Stórir auglýsendur hafa verið seinni að taka við sér sumir hverjir, þótt aðrir hafi verið fljótir til.

Í fyrra stóðu auglýsingastofurnar að óháðri fjölmiðlakönnun, sem leiddi í ljós, að Dagblaðið kom næst Morgunblaðinu, langt á undan hinum blöðunum fjórum. Könnunin sýndi, að Dagblaðið var ótvíræður sigurvegari á síðdegismarkaðinum.

Dagblaðið átti fimm ára afmæli fyrir þremur mánuðum. Hinar góðu viðtökur, sem blaðið fékk þegar í upphafi, og hinn jafni og þétti viðgangur þess á hinum fimm árum eru merki um, að mikil þörf var og er á óháðum fjölmiðli hér á landi.

Enn vantar okkur lesendur í hópinn. Fleiri lesendur munu leiða til stærra og betra blaðs. Þeir munu líka leiða til fleiri og betri auglýsinga og enn frekari víxlverkunar í þágu óháðs straums upplýsinga og skoðana.

Jónas Kristjánsson

Dagblaðið